དེས་ན་འདིར་གདོད་མའི་བོནད་ནམ་ཡ་ཐོག་སྲིད་པའི་བོན་གྱི་ངོ་བོ་༼དར་ལྕོག་༽གམ་༼ཀླུང་རྟའི༽་རིག་གནས་འདི་ནི་དེ་དག་དང་ཁ་བྲལ་ཐབས་མེད་པ་ཞིག་ཏུ་ཡིན་པ་མ་ཟད།བོད་མིའི་སྤྱི་ཚོགས་ཁྲོད་སྔ་ནས་ད་བར་མཐོ་རྒྱལ་པོའི་རྒྱལ་སྲིད་ནས་དམའ་སྤྲང་པོའི་ལྟོ་གོས་ཀྱི་བར་བྱ་བ་ཆེ་ཕྲ་གང་ལའང་།རམ་འདེགས་སུ་དར་ལྕོག་སྒྲོན་པ་དང་ཀླུང་རྟ་བསོ་བའི་བྱ་བ་འདིར་མི་འབད་མཁན་མེད་ཅེ་སྨྲ་བའི་སྤོབ་པ་ཅི་སྟེ་ཚོམ།དེས་ན་སྐབས་འདིར་བཤད་བྱ་ནི་ཀླུང་རྟའི་སྐོར་ཡིན་ལ།ཐོག་མར་ཀླུང་རྟ་ཞེས་པའི་ཚིག་གམ་སྒྲ་གདངས་དེ་ཞིབ་འཇུགས་པ་འགའ་ཡི་རྒྱ་སྐད་ནས་བྱུང་བར་འདོད་པ་དང་།དེ་དག་རྒྱ་ཡི་སྒྲ་དོན་༼ལུང་རྨ༽་ཞེས་པ་དེ་ཡིན་ཟེར་མཁན་བྱུང་ཡང་།དེ་ནི་འབྲུག་རྟ་ཟེར་བ་ལས་ཀླུང་རྟ་ཞེས་མི་གོ་བ་མ་ཟད།དེ་ལྟར་འགྲེལ་དགོས་དོན་གང་ཡང་མི་འདུག་སྙམ།འདི་ནི་གདོད་མའི་བོད་རང་གི་བརྡ་རྙིང་ལ།གོ་དོན་ཕུན་སུམ་ཚོགས་པ་ཞིག་ཡིན་ལ།འདི་ཡི་ཡིག་གེའི་ཐད་ལ་༼ཀླུང་རྟ་༽འམ་༼རླུང་རྟ༽་གཉིས་འབྲི་སྲོལ་འདུག་པ་འདི་ཡི་གོ་དོན་ཐད་ལ།དེ་སྔོན་མཁས་པ་༼འཇུ་མི་ཕམ༽དག་གིས་གསུང་སྒྲོས་ལ་སྟབས་བདེའི་ངང་བརྗོད་པ་བདེ་བའི་ཆེད་དུ་ཡིན་ཟེར་བ་དང་།འགའ་ཡི་བརྡ་གསར་རྙིང་གི་ཁྱད་ཡིན་ཟེར་བ་དང་།དོན་དངོས་ཐོག་གོ་དོན་ལ་ཁྱད་པར་གང་ཡང་མེད་པར་འདོད་ཀྱི་ཡོད་མོད།ཕྲན་གྱིས་བསམ་པ་ལ་ཀླུང་རྟ་ཞེས་པའི་ཀླུང་འདི་ནི་ཡ་ཐོག་བོད་པའི་བརྡ་རྙིང་ཞིག་ཏུ་ཡིན་པ་མ་ཟད།ཀླུང་ནི་ཡོངས་ཁྱབ་ལ་གོ་བའམ།།སྤྱི་རུ་ཁྱབ་པའི་ཁམས་ཞིག་ལ་གོ་བས།ཀླུང་རྟ་ཞེས་ཚིག་གྲོགས་སྦྱར་བའི་ཚེ་ན།འབྱུང་བ་ལྔ་ཡིས་བསྐྱེད་པའི་མིའི་སྲོག་ལུས་དབང་ཀླུང་བླ་དཔལ་བཞི་ལ་སྤྱི་རུ་གོ་ན་ཆོག་པར་སེམས་ཏེ།༼ཀླུང་རྟའི་ཀ་འཛུགས་༽ལས་ཤར་ཕྱོགས་འབྱུང་བ་ཤིང་ལ་ཀླུང་རྟ་སློང་།།འཁོར་འབངས་ཤིང་ལྟར་རྒྱས་པར་གྱུར་ཅིག།ལྷོ་ཕྱོགས་འབྱུང་བ་མེ་ལ་ཀླུང་རྟ་སློང་།།བསོད་ནམས་མེ་ལྟར་འབར་བར་གྱུར་ཅིག།ནུབ་ཕྱོགས་འབྱུང་བ་ལྕགས་ལ་ཀླུང་རྟ་སློང་།།ཚེ་སྲོག་ལྕགས་ལས་སྲ་བར་གྱུར་ཅིག།བྱང་ཕྱོགས་འབྱུང་བ་ཆུ་ལ་ཀླུང་རྟ་སློང་།།མི་རྒྱུད་ཆུ་ལས་རིང་བར་གྱུར་ཅིག།དབུས་ཕྱོགས་འབྱུང་བ་ས་ལས་ཀླུང་རྟ་སློང་།།འབྱུང་བ་ཚ་གྲང་སྙོམས་པར་གྱུར་ཅིག།